CELEX: 62013TN0644
Language: lv
Date: 2013-12-04 00:00:00
Title: Lieta T-644/13: Prasība, kas celta 2013. gada 4. decembrī — Serco Belgium un citi/Komisija

25.1.2014   
            
            
               LV
            
            
               Eiropas Savienības Oficiālais Vēstnesis
            
            
               C 24/37
            
         Prasība, kas celta 2013. gada 4. decembrī — Serco Belgium un citi/Komisija
   (Lieta T-644/13)
   2014/C 24/70
   Tiesvedības valoda — angļu
   
      Lietas dalībnieki
   
   
      Prasītāji: Serco Belgium (Brisele, Beļģija), SA Bull NV (Auderghem, Beļģija) un Unisys Belgium (Brisele) (pārstāvji — V. Ost un M. Vanderstraeten, advokāti)
   
      Atbildētāja: Eiropas Komisija
   
      Prasītāju prasījumi:
   
   
               —
            
            
               atcelt Eiropas Komisijas 2013. gada 30. oktobra lēmumu, kas ir paziņots prasītājiem ar 2013. gada 31. oktobra vēstuli, ar kuru ir noraidīts konsorcija OPTIMUS piedāvājums atklātā konkursā DIGIT/R2/PO/2012/026 — ITIC SM (IT pakalpojumu vadība integrētai un vienotai Eiropas Komisijas IT darbvirsmas videi) (OV 2012/S 69-112095) un līguma slēgšanas tiesības ir piešķirtas konsorcijam GISIS; un
            
         
               —
            
            
               piespriest atbildētajai atlīdzināt tiesāšanās izdevumus;
            
         
      Pamati un galvenie argumenti
   
   Prasības pamatošanai prasītāji izvirza vienu pamatu.
   Prasītāju piedāvājums tika noraidīts, jo Komisija piešķīra ļoti zemu vērtējumu par piešķiršanas apakškritēriju attiecībā uz personālu. Īsumā, Komisija uzskatīja, ka prasītāju piedāvātais darbinieku skaits ir pārāk zems un tādēļ nepiemērots, lai nodrošinātu prasīto pakalpojuma kvalitāti.
   Prasītāju sūdzībā ir apgalvots, ka to piedāvājums tika noraidīts, balstoties uz pretlikumīgiem piešķiršanas kritērijiem. Apakškritēriji attiecībā uz personālu nav paredzēti, lai noteiktu ekonomiski izdevīgāko piedāvājumu, jo:
   
               —
            
            
               Komisija skaidri atzīst, ka pretendentu sniegtās atbildes uz šiem kritērijiem nerada (līgumiskas) prasības. Prasītāji apgalvo, ka pretendentu vērtēšana pamatojoties uz nesaistošiem paziņojumiem ir pretrunā ar ES tiesībām;
            
         
               —
            
            
               šie apakškritēriji neattiecas uz piedāvājuma kvalitāti (sniedzamā pakalpojuma līmenis), bet gan pretendenta spēju sniegt pietiekamu daudzumu darbinieku, lai varētu izpildīt efektivitātes prasības, kas ir noteiktas līgumā par pakalpojumu līmeni (SLA). Šie apakškritēriji tādējādi ir atlases kritēriji;
            
         
               —
            
            
               tā kā netika minēts optimālais darbinieku skaits un netika sniegtas precīzas norādes par to, kā Komisija novērtēs norādīto darbinieku skaitu un tā kā būtībā Komisijas integrācijas un konsolidācijas projekts, kā tas ir paskaidrots konkursa specifikācijās, ir panākt ar līgumu noteiktu augstu kvalitātes standartu visefektīvākajā veidā, tad šādi apakškritēriji ir noveduši pie neparedzama iznākuma;
            
         
               —
            
            
               katrā ziņā, pat ja Komisijai bija šaubas par to, vai prasītāji spēs sniegt izpildi atbilstoši piedāvātajiem noteikumiem (tās ieskatā nepietiekamā darbinieku skaita dēļ), tai būtu bijis jāprasa sniegt paskaidrojumus, pirms noraidīt piedāvājumu, kurš bija par EUR 47 miljoniem lētāks, nekā uzvarētāja piedāvājums.